Xirivella renova les marquesines de les parades d'autobús
20 de febrer de 2024

Xirivella ha instal·lat noves marquesines en les parades d'autobús i renovat els opis de la localitat. En total s'han substituït 10 marquesines que estaven en mal estat o fins i tot estaven sense sostre, i 20 opis.

“No som aliens als problemes que genera el servei públic d'autobusos i des del primer moment estem fent xicotets passos per a millorar-lo. El mes de desembre van entrar funcionament els reforços en hores punta, ara hem renovat totes les marquesines de l'avinguda i dijous que ve entra en funcionament les millores d'un servei exprés de connexió amb la parada de metro de Faitanar (Quart de Poblet), ampliem el seu horari de 7 del matí a 8 de la vesprada, de manera ininterrompuda”, afirma l'alcaldessa Paqui Bartual.

Les noves marquesines estan equipades amb un banc per a zona de seient i una zona de reserva per a cadira de rodes, a més d'un paravents lateral. El sostre de les marquesines està decorat amb una il·lustració al·lusiva a Xirivella realitzada per l'artista local Sheila Moreno. A més, s'ha sol·licitat a l'ATMV (Autoritat de Transport Metropolità de València) la incorporació a cadascuna de les marquesines d'una pantalla de visualització amb la informació sobre terminis d'espera a temps real per al següent autobús.

L'empresa ha realitzat la renovació del mobiliari a canvi de la gestió dels opis durant els pròxims sis anys i un cànon anual de 624,99 euros, i també haurà de fer del seu manteniment.